Rasmus Jarlov (KF), 2010-11-11:
Så står vi her igen og har en lang debat om endnu et element i regeringens forsøg på at genoprette dansk økonomi.
Som sædvanlig er der hård kritik fra oppositionen, som afviser at holde styr på udgifterne og mener, at den eneste vej frem er at bruge flere penge.
Den strategi afviser vi fra regeringspartiernes side.
Vi mener sådan set, at det er vigtigt, at vi ikke akkumulerer en kæmpestor statsgæld, som kommende generationer skal betale tilbage og betale renter af.
Vi mener, det er vigtigt, at vi sikrer Danmarks velstand, og der er ikke nogen vej frem, som kan gøre os til et rigt land, og som går gennem forøgede offentlige udgifter i en tid, hvor vi mangler 90 mia. kr. på vores statsbudget, og hvor samtlige økonomer anbefaler, at vi reducerer udgifterne.
Vi er fuldstændig enige i, at voksen- og efteruddannelsesområdet er vigtigt.
Det er vigtigt, at vi sikrer en dannet og veluddannet befolkning.
Det er vigtigt, at vi har noget kvalificeret arbejdskraft, og her spiller voksen- og efteruddannelsessystemet en meget stor rolle.
Det er også en personlig gevinst for de mennesker, der får mulighed for at opkvalificere sig selv.
Vi mener, det er en vigtigt del af et godt liv, at man får tilført viden og læring.
Derfor fastholder vi jo også et meget højt niveau.
De udgifter, som bliver brugt på voksen- og efteruddannelse er på et historisk højt niveau.
Vi kommer nu til at skrue niveauet lidt tilbage, efter at det er steget meget voldsomt de seneste 2 år, men vi kommer ikke længere tilbage, end at vi kommer til at ligge på 2007-niveauet – det ligger faktisk højere end 2007-niveauet – og det niveau er internationalt set ekstremt højt.
Generelt kan man jo sige om uddannelsesområdet, at vi ifølge OECD ligger femtehøjest i verden, med hensyn til hvor mange penge vi bruger på uddannelse.
Det er vi stolte af.
Det er afgørende for vores vidensamfund, men vi nægter altså at gå ind i den konkurrence, hvor det hele handler om at bruge flest mulige penge.
Grunden til at vi skærer ned, er jo ikke, som oppositionen får det til at lyde, fordi vi nyder at skære ned på området.
Sådan er det generelt ikke, når vi foretager nedskæringer på en lang række af de områder, som vi snakker om i øjeblikket her i Folketinget.
Sagen er, at der er en finanskrise, som måske er forbigået oppositionens opmærksomhed, fordi oppositionen har så travlt med at påstå, at det er de her massive skattelettelser, regeringen har gennemført, som er årsagen til alle vores økonomiske problemer.
Og jeg tror jeg har hørt det hundrede gange efterhånden, men de 500.000 kr., som Peter Straarup fra Danske Bank tilsyneladende har fået, er nok ikke dem, der har skaffet os et underskud på 90 mia. kr. Den seneste skattereform er udgiftsneutral.
Jeg ville ønske, at der var givet skattelettelser i større omfang, det skal jeg ikke lægge skjul på, det er mit partis mål, men sandheden skal vi holde os til, og den er altså, at der er lavet en skattereform, som er udgiftsneutral og fuldt finansieret, og som ikke har noget som helst at gøre med det statsunderskud, vi har i øjeblikket.
Tværtimod tilfører den jo en vækst til Danmarks økonomi, som gør, at vi får bedre råd til at løse de udfordringer, som vi står over for.
Vi kunne høre fra hr. Karsten Hønge, at oppositionen mener at være særligt intelligent og omtaler partier, som tager ansvar for Danmarks økonomi som havende, kunne jeg forstå, en IQ på under 1 point, når man skulle ned at regne i decimaler.
Jeg finder det ikke særlig intelligent at omtale sine kolleger på den måde.
Jeg finder det heller ikke særlig intelligent, at man ikke er i stand til at prioritere offentlige midler, at man ikke er i stand til at holde udgifterne nede, og at man aldrig nogen sinde kan gå ind og tage ansvar for Danmarks økonomi.
Det, vi gennemfører, er nødvendigt.
Det er ikke noget, vi gør for sjov, det er noget, vi gør af nød, og jeg ville ønske, at der ikke hver gang skulle køres populisme.
Hver eneste gang der en nedskæring, bliver der kørt populisme på det, og man kører det frem, som om det er noget, som regeringspartierne gennemfører, fordi de har dårlige intentioner, og fordi de ønsker det dårligt for de mennesker, som får færre penge.
Vi ønsker det godt for befolkningen, vi ønsker det også godt for folk på voksen- og efteruddannelse, men vi gør det ikke godt for nogen, hvis vi afviser at tage ansvar for Danmarks økonomi, og hvis vi afviser at tage ansvar for det kæmpestore statsunderskud, som vi har fået, på trods af en tilbageholdende og fornuftig økonomisk politik i de senere år.